钦定古今图书集成/理学汇编/学行典/第047卷 > 淮南子 > 《齐俗训》
## 钦定古今图书集成/理学汇编/学行典/第047卷 > 淮南子 > 《齐俗训》

“原人之性，芜秽而不得清明者，物或堁之也。”羌氏、僰
翟、婴儿生皆同声，及其长也，虽重象狄𫘨，不能通其
言，教俗殊也。今令三月婴儿生而徙国，则不能知其
故俗。由此观之，衣服礼俗者，非人之性也，所受于外
也。夫竹之性浮，残以为牒，束而投之水则沈，失其体
也；金之性沈，托之于舟上则浮，势有所支也。夫素之
质白，染之以涅则黑；缣之性黄，染之以丹则赤。人之
性无邪，久湛于俗则易。易而忘本，合于若性。故日月
欲明，浮云盖之；河水欲清，沙石濊之；人性欲平，嗜欲
害之。唯圣人能遗物而反己。夫乘舟而惑者，不知东
西，见斗极则寤矣。夫性亦人之斗极也。有以自见也，
则不失物之情；无以自见，则动而惑营。譬若陇西之
游，愈躁愈沈。孔子谓颜回曰：“吾服汝也忘，而汝服于
我也亦忘。虽然，汝虽忘乎吾，犹有不忘者存。”孔子知
其本也。夫纵欲而失性，动未尝正也，以治身则危，以
治国则乱，以入军则破。是故不闻道者，无以反性。